Harald Pakendorf is 'n Suid-Afrikaanse politieke ontleder, skrywer en voormalige redakteur van drie koerante. Pakendorf is op 'n sendingstasie naby Middelburg in die destydse Transvaal gebore en word groot in 'n betreklike godsdienstige huis. Sy ouers het mekaar in Duitsland ontmoet terwyl sy pa teologie studeer het en albei was lidmaat van die Lutherse Kerk. Dit was deel van 'n roemryke familietradisie, want die Pakendorf-voorsate is al van 1840 af by Lutherse sendingbedrywighede betrokke. Pakendorf het 'n laerskool op Middelburg, Mpumalanga, bygewoon en sy hoërskoolopleiding in Johannesburg voltooi. Hierna skryf hy hom in aan die Universiteit van die Witwatersrand, maar laat vaar sy studie voor hy kon afstudeer om 'n betrekking by die SAUK te aanvaar. Kort hierna gaan werk hy by 'n tydskrif genaamd Newscheck, 'n Suid-Afrikaanse weergawe van die Amerikaanse nuustydskrif Time. Hy bly twee jaar daar totdat hy hom in 1964 aansluit by die Afrikaanse Pers, wat op 1 April 1971 Perskor sou word ná die samesmelting met Voortrekkerpers. By die Afrikaanse Pers werk hy eers as politieke korrespondent van Die Vaderland.